Την άποψη ότι η Ελλάδα έσωσε το ΔΝΤ, το οποίο «ήταν χρεοκοπημένο», εξέφρασε η βουλευτής του ΣΥΡΙΖΑ Ελένη Αυλωνίτου, ενώ παράλληλα εκτίμησε ότι φέτος υπάρχει διαφορά από το 2015, καθώς τώρα η Ελλάδα έχει συμμαχίες στην Ευρώπη.

Μιλώντας στο Mega, υποστήριξε και εκτίμησε ότι το Ταμείο μαζί με τον Γερμανό υπουργό Οικονομικών Βόλφγκανγκ Σόιμπλε θέλουν να παρατείνουν το πρόγραμμα και πρόσθεσε ότι «η Ελλάδα έσωσε το ΔΝΤ, ήταν χρεοκοπημένο και μπαίνοντας στο ελληνικό πρόγραμμα, να πω ότι δεν έχει δώσει ούτε ένα ευρώ από το 2013».

«Ο κ. Τσίπρας θα ζητήσει έκτακτη Σύνοδο Κορυφής. Υπάρχει μεγάλη διαφορά από το 2015», πρόσθεσε η κ. Αυλωνίτου. «Τότε, πραγματικά ήμασταν μόνοι μας, αυτή τη στιγμή όμως έχουμε συμμάχους. Υπάρχουν συμμαχίες. Και με τη Γαλλία, και με την Ιταλία, και με την Πορτογαλία και με τον Γιούνκερ, ο κ. Ντάισελμπλουμ βγήκε και είπε ότι προχωράμε, άρα λοιπόν δεν είμαστε μόνοι μας αυτή τη φορά. Ας τα βρουν το ΔΝΤ με τους ευρωπαϊκούς θεσμούς. Το πρόγραμμα προχωράει», σχολίασε η βουλευτής του ΣΥΡΙΖΑ.